
	COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 


	Bucureşti,
	18.03.2014

	Nr.
	4c-6/538


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare trimisă comisiei pentru examinare pe fond, cu adresa nr. Pl.x 563 din 2 decembrie 2013.
VICEPREŞEDINTE,

LAURENȚIU NISTOR
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 
	Bucureşti,
	18.03.2014

	Nr.
	4c-6/538


R A P O R T      
asupra propunerii legislative pentru modificarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. Pl.x 563 din 2 decembrie 2013, cu dezbaterea pe fond în procedură obişnuită, a propunerii legislative pentru modificarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare trimisă comisiei pentru examinare pe fond.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.691/05.07.2013)
· avizul favorabil al Comisiei juridice, de disciplină și imunități              

(nr.4c-11/1434/16.12.2013)

· avizul negativ al Comisiei pentru industrii și servicii                         

(nr.4c-3/518/17.12.2013)

· punctul de vedere negativ al Guvernului (nr.2058/04.11.2013)
Propunerea legislativă a fost respinsă de Senat în şedinţa din 28 noiembrie 2013, în calitate de primă Cameră sesizată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 


Propunerea legislativă are ca obiect de reglementare modificarea și completarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare, propunându-se ca lucrările de reabilitare energetică a anvelopei și/sau acoperișului - dacă nu se schimbă sistemul constructiv al acestuia să fie exceptate de la obligația respectării autorizației de construire, precum și a reglementărilor privind proiectarea și executarea construcțiilor. De asemenea, se prevede ca lucrările de reabilitare energetică a anvelopei și/sau a acoperișului - dacă nu se schimbă sistemul constructiv al acestuia, respectiv terasă/șarpantă, executate la clădirile amplasate în zonele de protecție a monumentelor și/sau a zonelor construite protejate să se poată realiza numai în baza unei declarații notariale pe propria răspundere prin care proprietarul se angajează ca lucrările respective să respecte prevederile art.11 din lege, declarație ce ar urma să se depună la autoritatea publică locală în sarcina căreia ar fi revenit eliberarea autorizației de construire.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 18 martie 2014.
La lucrările comisiei au fost prezenţi 23 deputaţi, din totalul de 25 membri ai comisiei.

La dezbaterile care au avut loc au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Cajal - subsecretar de stat în cadrul Ministerului Culturii și domnul Alexandru Belinschi - membru în cadrul Ordinului Arhitecților din România.
În urma examinării intervenţiei legislative şi a opiniilor exprimate de către membrii Comisiei, s-a hotărât cu majoritate de voturi (1 vot împotrivă, 1 abținere), să se supună plenului Camerei Deputaţilor respingerea propunerii legislative pentru modificarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare din următoarele considerente: înlesnirea procesului de efectuare a lucrărilor de reabilitare termica a clădirilor amplasate în zonele de protecție a monumentelor și/sau în zonele construite protejate vine în contradicție cu prevederile imperative ale art.11 alin.(1) și art.24 alin.(1) și alin.(3) din Legea nr.422/2001 privind protejarea monumentelor istorice, republicată, cu modificările ulterioare, coroborate cu prevederile art.55 alin.(1) lit.e) și lit.f) privind fapte ce constituie contravenții în sensul Legii nr.422/2001.
Mai mult, legea instituie facilități pentru proprietarii clădirilor amplasate în zonele protejate pentru autorizarea executării de lucrări necesare la aceste categorii de construcții.
Legea nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare, stabilește condițiile în care se pot executa lucrări de intervenție pentru reabilitarea structural-arhitecturală a anvelopei clădirilor situate în zonele de protecție a monumentelor istorice sau în zonele construite protejate, situație în care este obligatorie obținerea avizului prealabil al Ministerului Culturii și a autorizației de construire. Chiar în situația în care lucrările de intervenție se execută la clădirile care fac obiectul exceptării de la autorizare prevăzută la art.11 alin.(1) lit.h) pct.3 din Legea nr.50/1991, Legea nr.153/2011 instituie obligația obținerii avizului tehnic prealabil al arhitectului-șef al unitații administrativ-teritoriale competente.
În acest sens, apreciem că declarația notarială a deținătorului unei construcții, amplasate în zona de protecție a monumentului istoric sau în zona construită protejată, pentru executarea lucrărilor de reabilitare termică a construcției, nu poate ține loc de act de autoritate al autorității administrației publice locale/județene în sensul Legii nr.50/1991 și al Legii nr.153/2011.

 În raport cu obiectul şi conţinutul reglementării, propunerea legislativă face parte din categoria legilor ordinare.
	VICEPREŞEDINTE,
	                    SECRETAR,

	LAURENȚIU NISTOR
	RADU BABUȘ


Consilier parlamentar, Roxana Feraru

